b'\n_START_ARTICLE_\nCrkva sv. Ane u Dolu na Hvaru\n_START_PARAGRAPH_\nCrkva sv. Ane se nalazi u isto\xc4\x8dnoj dolini sela Dol, u njegovom zaselku koji po crkvi nosi ime Dol sv. Ane. Nekad je bila posve\xc4\x87ena sv. Barbari.\n_START_SECTION_\nPovijest\n_START_PARAGRAPH_\nCrkva se prvi puta spominje u dokumentu iz 1226. pri sklapanju nekog ugovora. Godine 1589. crkva je, pri stvaranju \xc5\xbeupe Dol, bila dodijeljena \xc5\xbeupniku kao beneficij.\n_START_SECTION_\nOpis\n_START_PARAGRAPH_\nNajstariji dio crkve je njezin stra\xc5\xbenji dio koji je u osnovi mala, jednobrodna romani\xc4\x8dka crkvica s polukru\xc5\xbenom apsidom (postoje i teorije o ranokr\xc5\xa1\xc4\x87anskom porijeklu ove crkvice). U 16. st. crkva je ru\xc5\xa1evna pa je u 17. st. bratov\xc5\xa1tina sv. Barbare preure\xc4\x91uje. Tada je nadogra\xc4\x91en prednji dio. Dana\xc5\xa1nji oblik crkva dobiva u 20. st. dogradnjom sakristije na sjeveru. Na pro\xc4\x8delju crkve se, iznad jednostavnog portala, nalazi mala \xc5\xa1esterolisna rozeta, dok je na vrhu zvonik na preslicu. Crkva je nekad bila prekrivena kamenim plo\xc4\x8dama koje su se sa\xc4\x8duvale samo na krovu apside. Oko crkve se nalazi srednjovjekovno groblje.'